kardosdrur/scandi-wiki huggingface dataset:
Joseph Weigl

Joseph Weigl (født 28. marts 1766, død 3. februar 1846) var en østrigsk komponist.
 
Weigl var elev af Salieri og Albrechtsberger og en af samtiden skattet operakomponist; navnlig hans sangspil Die
Schweizerfamilie fandt stor yndest og udbredelse.

Weigl var kapelmester ved Wiener-operaen; i sine senere år beskæftigede han sig mest med komposition af kirkemusik.

Eksterne henvisninger 
 

Komponister fra Østrig
Operakomponister fra Østrig
Kirkemusikkomponister
Karl Weigl

Karl Weigl (født 6. februar 1881 i Wien, død 11. august 1949 i New York) var en østrigsk komponist.

Weigl var elev af Zemlinsky og konservatoriet i Wien, hvor han levede, indtil han i 1938, efter Anschluss, udvandrede til USA.

Weigl, der har skrevet seks symfonier, kantater, kor, klaverkoncert (for venstre hånd), violinkoncert, cellokoncert]],  klaverstykker, sange med mere, regnedes blandt de betydeligste østrigske musikere i sin tid.

Udvalgte værker  

 Symfoni nr. 1 (i E-dur (1908) - for orkester
 Symfoni nr. 2 (i D-mol) (1922) - for orkester
 Symfoni nr. 3 (1931) - for orkester
 Symfoni nr. 4 (i F-mol) (1936) - for orkester
 Symfoni nr. 5 "Apokalyptisk symfoni" (1945) - for orkester
 Symfoni nr. 6 (i A-mol) (1947) - for orkester
 "Et fantastisk Intermezzo! (1922) (4. sats fra 2. symfoni, opføres som et separat værk) - for orkester
 Klaverkoncert nr. 1 (for venstre hånd) (i Es) (1924) - for klaver og orkester
 Violinkoncert (i D-dur) (1928) - for violin og orkester
 Klaverkoncert nr. 2 i (F-mol) (1931) - for klaver og orkester
 Cellokoncert (1934) - for cello og orkester
 "Rapsodi" (1949) - for klaver og orkester 

Komponister fra Østrig
Personer fra Wien
Østrigere i 1900-tallet
Friedrich von Eyben

Friedrich von Eyben er navnet på flere personer:

 Friedrich von Eyben (kansler) (1699-1787) – tysk jurist og diplomat, dansk kansler i Glückstadt
 Friedrich von Eyben (lensgreve) (1770-1825) – dansk lensgreve, gesandt i Berlin og Frankfurt
 Friedrich Ludwig von Eyben (1738-1793) – dansk gesandt i Neapel og Regensburg
Márcio Roberto dos Santos

Márcio Roberto dos Santos eller bare Márcio Santos (født 15. september 1969 i São Paulo, Brasilien) er en tidligere brasiliansk fodboldspiller (forsvarer), der med Brasiliens landshold vandt guld ved VM i 1994 i USA. Han spillede fra start i alle brasilianernes syv kampe under turneringen. I finalen mod Italien, brændte han sit forsøg i straffesparkskonkurrencen, der dog alligevel endte med brasiliansk triumf. I alt nåede han at spille 43 landskampe og score fem mål. Han var også med til at vinde Copa América i 1997.

Márcio Santos spillede på klubplan for adskillige klubber i hjemlandet, blandt andet SC Internacional, São Paulo FC, Santos FC og Botafogo. Han var også i Europa og spille for Bordeaux, Fiorentina og Ajax.

Referencer

Eksterne henvisninger 

Fodboldspillere fra Brasilien
Fodboldspillere fra Sport Club Internacional
Fodboldspillere fra São Paulo FC
Fodboldspillere fra Santos FC
Fodboldspillere fra Botafogo de Futebol e Regatas
Fodboldspillere fra Girondins Bordeaux
Fodboldspillere fra ACF Fiorentina
Fodboldspillere fra AFC Ajax
Verdensmestre i fodbold
Personer fra São Paulo
Deltagere ved verdensmesterskabet i fodbold 1994
Friedrich von Eyben (lensgreve)

Friedrich lensgreve von Eyben (født 24. april 1770 i Meiningen, død 6. november 1825 i Frankfurt am Main) var en tysk godsejer og dansk diplomat.

Han var søn af kansler i Glückstadt Adolph Gottlieb von Eyben. Efter først at have gjort tjeneste i den glückstadtske landsregering fulgte han som sekretær med Niels Rosenkrantz til kongressen i Rastatt, hvor han i 1799 indgik i den kommission, der undersøgte mordet på de franske udsendinge, og afleverede en beretning om sagen til ærkehertug Karl.

blev derefter sekretær ved rigsforsamlingen i Regensburg, udnævntes 9. september 1803 til befuldmægtiget sammesteds sammen med baron Diede og rappelleredes (tilbagekaldtes) med denne 12. september 1806, da forsamlingen opløstes. Han sendtes derpå i december 1808 som gesandt til Berlin, hvor han forblev til oktober 1816, da han afløstes af grev Christian Bernstorff. Allerede 18. august 1815 var han blevet akkrediteret som gesandt ved Det tyske Forbund i Frankfurt, hvor han forblev til sin død, 6. november 1825. Han var Storkors af Dannebrog siden 1815, og 1817 udnævntes han til dansk lensgreve. 1823 modtog han storkorset af den hessiske Løveorden.

I 1815 blev han nødsaget til at sælge sine godser i Klützer Winkel i Mecklenburg og erhvervede i stedet den mindre ejendom Gut Ruhetal ved Wittenburg.

Han blev 1803 gift med Dorothea Caroline Elisabeth von Veltheim (1776-1811) og efterlod en søn, Fritz von Eyben (1805-1889), der døde i Mecklenburg som landdrost, og med hvem den grevelige linje er uddød, og en datter, Adelheid Henriette Louise Caroline von Eyben (1808-1882), der ægtede hans tidligere sekretær og senere efterfølger i gesandtskabet i Frankfurt, baron Friedrich Christian Ferdinand von Pechlin.

Kilder 
 Peter Vedel, "Friedrich von Eyben", i: C.F. Bricka (red.), Dansk Biografisk Lexikon, København: Gyldendal 1887-1905.

Friedrich 2
Storkors af Dannebrog
Gesandter fra Danmark
Godsejere fra Tyskland
Lensgrever fra Danmark
Danskere i 1700-tallet
Danskere i 1800-tallet
Personer i Dansk Biografisk Leksikon
Adolph Gottlieb von Eyben

Adolph Gottlieb rigsfriherre von Eyben, også Adolf, Gottlob (født 27. august 1741 i Hamborg, død  20. februar 1811 i Lüneburg) var en tysk diplomat i dansk tjenste og kongelig dansk kansler i Glückstadt, bror til Friedrich Ludwig von Eyben.

Han var af en ostfriesisk slægt, der kom til Holsten i slutningen af det 17. århundrede. Faderen, Christian August von Eyben, domdekant i Lübeck og gehejmeråd, havde 2 sønner, hvoraf Adolph Gottlieb opdroges under Friedrich Gottlieb Klopstocks ledelse og efter at have studeret i Jena og Göttingen ansattes i den holstenske landsregering. Med kgl. tilladelse og reservation af sin anciennitet som dansk embedsmand trådte han i Sachsen-Meiningens tjeneste, blev gehejmeråd og kansler (1770) og udnævntes af Maria Theresia til friherre. Han tjente her hertuginde Charlotte Amalie og hørte til grundlæggerne af frimurerlogen Charlotte zu den drei Nelken og var 1774 dens første "Meister vom Stuhl".

I 1779 vendte han tilbage i dansk tjeneste, blev vicekansler ved den holstenske regering og Ridder af Dannebrog og udnævntes 1780 til kansler og gehejmeråd. Hans duelighed og især hans kyndighed i tyskromersk ret gav anledning til, at han brugtes i forskellige diplomatiske ærinder. Således var han kommissær ved Hildesheimer-kongressen fra januar 1796 til januar 1799, gesandt i Hamborg i 1801 og samtidig i den nedersachsiske kreds indtil rigets opløsning i september 1806. Han trak sig derefter (1807) tilbage til sine godser i Mecklenburg (Schloss Lütgenhof, som han havde arvet 1787 fra sin onkel Friedrich von Eyben) og døde i Lüneburg 20. februar 1811. 1791 var han blevet optaget i det mecklenburgske ridderskab og 1808 var han blevet gehejmekonferensråd. Han var gift 1. gang med Henriette Tugendreich f. von Rachel (1747-778), 2. gang (1780) med Adelheid Benedicte f. von Qualen (1747-1808), datter af Josias von Qualen (død 1775). I første ægteskab havde han en søn og tre døtre.

To af døtrene giftede sig med nabogodsejere i Klützer Winkel: Charlotte Henriette Christiane (1768-1836) blev 1793 anden hustru til Georg Ludwig von Bülow (1751-1822), og Caroline Amalie Henriette Christiane (1773-1852) ægtede Gottlieb von Haeseler (1756-1813) på Schwansee. Sønnen Friedrich gik også i dansk diplomatisk tjeneste.

Eybens efterladte papirer findes i Rigsarkivet.

Kilder 
 Peter Vedel, "Adolph Gottlieb von Eyben", i: C.F. Bricka (red.), Dansk Biografisk Lexikon, København: Gyldendal 1887-1905.
 Johan Daniel Timotheus Manthey, Ridderes Levnetsløb 1809-17, s. 35 f.

Adolph Gottlieb
Personer fra Hamborg
Riddere af Dannebrog (1671-1808)
Gesandter fra Danmark
Godsejere fra Tyskland
Danskere i 1700-tallet
Danskere i 1800-tallet
Frimurere fra Tyskland
Friherrer fra Tyskland
Personer i Dansk Biografisk Leksikon
Gehejmekonferensråder fra Danmark
Mazinho

Iomar do Nascimento bedre kendt som Mazinho (født 8. april 1966 i Santa Rita, Brasilien) er en tidligere brasiliansk fodboldspiller (defensiv midtbane) og -træner.

Han spillede for flere forskellige klubber i hjemlandet, blandt andet Vasco da Gama og Palmeiras. Han var desuden udlandsprofessionel i Italien hos US Lecce og Fiorentina samt i Spanien hos Valencia CF og Celta Vigo.

Mazinho spillede mellem 1989 og 1994 desuden 22 kampe for det brasilianske landshold. Han var en del af holdet der vandt guld ved VM i 1994 i USA. Han spillede seks af brasilianernes syv kampe under turneringen. Han var også en del af den brasilianske trup til VM i 1990, til OL i 1988 og til to udgaver af Copa América, hvoraf 1989-udgaven blev vundet.

Mazinho var efter sit karrierestop kortvarigt træner i græske Aris Thessaloniki. Han er far til de spansk/brasilianske fodboldspillere, Thiago Alcântara og Rafinha. Rafinha spiller i Paris Saint-Germain og Thiago Alcântara spiller i Liverpool FC.

Referencer

Eksterne henvisninger 
 

Fodboldspillere fra Brasilien
Fodboldspillere fra Club de Regatas Vasco da Gama
Fodboldspillere fra ACF Fiorentina
Fodboldspillere fra Palmeiras
Fodboldspillere fra Valencia CF
Fodboldspillere fra Celta de Vigo
Fodboldspillere fra Elche CF
Verdensmestre i fodbold
Fodboldtrænere fra Brasilien
Deltagere ved verdensmesterskabet i fodbold 1990
Deltagere ved verdensmesterskabet i fodbold 1994
Friedrich von Eyben (kansler)

Friedrich von Eyben (26. august 1699 i Slesvig by – 7. juli 1787 i Dassow) var en tysk jurist, diplomat og dansk kansler i Glückstadt, bror til Christian August von Eyben.

Eyben var ud af en familie af jurister og diplomater. Han var søn af diplomaten Christian Wilhelm von Eyben og nevø til Hulderich von Eyben og Weipart Ludwig von Fabrice.

Efter jurastudier tog han med sin yngre bror Christian August på dannelsesrejse. 1738 blev han bisidder ved Reichskammergericht i Wetzlar. Fra 1752 ledede han kabinettet under prins Vilhelm V af Oranien tyske besiddelser Nassau-Dietz, Siegen, Dillenburg og Hadamar. 1754 blev han virkelig gehejmeråd og præsident for overappellationsretten i Hessen-Kassel, hvor han efter arveprins Frederiks konvertering til den katolske tro var involveret i svære forhandlinger om den såkaldte assekurationsakt.

I 1759 gik Eyben i dansk tjeneste og blev kansler for den danske regering i Glückstadt. Helfrich Peter Sturz var hans privatsekretær, som han i 1762 sendte på diplomatisk mission til kejserhoffet i Wien. Allerede 1756 var Eyben rejst til det württembergske hof som dansk gesandt under Syvårskrigen. Han var hvid ridder.

1746 erhvervede han fra Christian August von Berckentin dennes omfattende besiddelser i Klützer Winkel i Mecklenburg, herunder Dassow og Lütgenhof.

Han var gift med Georgine Henriette Dorothea von Schlitz kaldet von Görtz (1708-1787), ældste datter af den 1719 i Stockholm henrettede Georg Heinrich von Görtz. Eftersom hun forblev barnløs, adopterede Eyben sin nevø Adolph Gottlieb von Eyben. Parret er begravet i Nikolaikirche (Dassow), hvor der findes et epitafium.

Der fandtes et dobbeltportræt af Friedrich von Eyben og hans hustru malet af Johann Heinrich Tischbein, men det har været forsvundet siden en auktion i 1935.

Referencer

Kilder 
 Johann Friedrich Jugler: Beyträge zur juristischen Biographie... Leipzig: Heinsius 1773, s. 209-214.

Friedrich 1
Riddere af Dannebrog (1671-1808)
Gesandter fra Danmark
Godsejere fra Tyskland
Danskere i 1700-tallet
Personer fra Slesvig by
Jurister fra Tyskland
Paulo Sérgio Silvestre do Nascimento

Paulo Sérgio Silvestre do Nascimento eller bare Paulo Sérgio (født 2. juni 1969 i São Paulo, Brasilien) er en tidligere brasiliansk fodboldspiller (winger).

Han spillede for blandt andet Corinthians i hjemlandet, italienske AS Roma og de tyske storklubber Bayer Leverkusen og Bayern München. Med Bayern vandt han to tyske mesterskaber og UEFA Champions League i 2001.

Landshold 
Paulo Sérgio spillede desuden 13 kampe og scorede to mål for Brasiliens landshold. Han var med på holdet der vandt guld ved VM i 1994 i USA. Han var dog ikke på banen i turneringen.

Referencer

Eksterne henvisninger 

Fodboldspillere fra Brasilien
Fodboldspillere fra Sport Club Corinthians Paulista
Fodboldspillere fra Bayer 04 Leverkusen
Fodboldspillere fra AS Roma
Fodboldspillere fra FC Bayern München
Verdensmestre i fodbold
Personer fra São Paulo
Deltagere ved verdensmesterskabet i fodbold 1994
Friedrich Ludwig von Eyben

Friedrich Ludwig von Eyben (19. august 1738 i Lübeck – 12. januar 1793 i Regensburg) var en dansk diplomat, bror til Adolph Gottlieb von Eyben.

Han var søn af domdekant Christian August von Eyben, indtrådte i dansk diplomatisk tjeneste, var gesandt i Neapel fra 1773-76, blev hvid ridder 1777 og døde 12. januar 1793 som gesandt i Regensburg.

Friedrich Ludwig
Riddere af Dannebrog (1671-1808)
Gesandter fra Danmark
Danskere i 1700-tallet
Personer i Dansk Biografisk Leksikon
Müller (fodboldspiller)

Luís Antônio Corréa da Costa bedre kendt som Müller (født 31. januar 1966 i Campo Grande, Brasilien) er en tidligere brasiliansk fodboldspiller (angriber), der med Brasiliens landshold vandt guld ved VM i 1994 i USA. Han spillede dog kun én af brasilianernes kampe turneringen. Han deltog også ved både VM i 1986 og VM i 1990, og her opnåede han noget mere spilletid. I alt nåede han at spille 56 landskampe og score tolv mål.

Müller spillede på klubplan for adskillige klubber i hjemlandet, primært São Paulo FC. Han havde også ophold hos blandt andet Palmeiras, Cruzeiro, Corinthians og Santos FC, ligesom han var i Italien og repræsentere Torino FC og Perugia.

Referencer

Eksterne henvisninger

Fodboldspillere fra Brasilien
Fodboldspillere fra São Paulo FC
Fodboldspillere fra Torino FC
Fodboldspillere fra Palmeiras
Fodboldspillere fra Santos FC
Fodboldspillere fra Cruzeiro Esporte Clube
Fodboldspillere fra Sport Club Corinthians Paulista
Verdensmestre i fodbold
Deltagere ved verdensmesterskabet i fodbold 1986
Deltagere ved verdensmesterskabet i fodbold 1990
Deltagere ved verdensmesterskabet i fodbold 1994
Christian August von Eyben

Christian August von Eyben (født 30. august 1700 i Slesvig by, død 21. januar 1785 i Lübeck) var en tysk jurist og domdekant i Fyrstbispedømmet Lübeck.

Han var søn af diplomaten Christian Wilhelm von Eyben og nevø til Hulderich von Eyben og Weipart Ludwig von Fabrice. 

Efter sin dannelsesrejse med sin et år ældre bror Friedrich gik han 1723 i tjeneste som kammerjunker hos fyrstebiskoppen af Lübeck, Christian August af Slesvig-Holsten-Gottorp. Han blev bisidder i justitskancelliet, rentekammeret og i konsistorium og blev overhofmester hos hans gemalinde, Albertine Frederikke af Baden-Durlach.

I 1729 blev han domherre ved Lübeck Domkirke og 1763 domdekant. 1742 modtog han Sankt Anna-ordenen og 1756 Dannebrogordenen og var tillige dansk kammerherre.

1735 ægtede han i Braunschweig Domkirke Elisabeth Sophia Maria von Hassberge (1717–1782). Parret havde otte børn:
 Elisabeth Sophia Maria von Eyben (1736–1780), fra 1766 første kammerfrøken hos dronning Caroline Mathilde 
 Friedrich Ludwig von Eyben (1738–1793)
 Christian Wilhelm von Eyben (1741–1774) 
 Adolph Gottlieb von Eyben (1741–1811)
 Albertine Friederike von Eyben (1743–1809)
 Joachim Werner von Eyben (1746–1811), officer, slutteligt oberst i Oldenburg
 Charlotte Christiane Augusta von Eyben (1748–1830), konventualinde i Kloster Lüne
 August Wilhelm Gottlob von Eyben (1751–efter 1804)

Christian August og hustru blev begravet i det nordøstlige koromgangskapel i Lübeck Domkirke.

Referencer

Kilder 
 Johann Friedrich Jugler: Beyträge zur juristischen Biographie... Leipzig: Heinsius 1773, s. 209-214

Christian August
Riddere af Dannebrog (1671-1808)
Jurister fra Tyskland
Personer fra Slesvig by
Danskere i 1700-tallet
Kammerherrer fra Danmark
Viola (fodboldspiller)

Paulo Sergio Rosa bedre kendt som Viola (født 1. januar 1969 i São Paulo, Brasilien) er en tidligere brasiliansk fodboldspiller (angriber).

Han spillede for blandt andet Corinthians, Santos FC, Palmeiras og Vasco da Gama samt spanske Valencia CF.

Landshold 
Viola spillede desuden ti kampe og scorede tre mål for Brasiliens landshold. Han var med på holdet der vandt guld ved VM i 1994 i USA. Han var dog kun på banen i én kamp. Det var til gengæld finalen mod Italien, hvor han blev skiftet ind halvvejs i den forlængede spilletid. Han deltog også ved Copa América i 1993.

Referencer

Eksterne henvisninger 

Fodboldspillere fra Brasilien
Fodboldspillere fra Sport Club Corinthians Paulista
Fodboldspillere fra Valencia CF
Fodboldspillere fra Palmeiras
Fodboldspillere fra Santos FC
Fodboldspillere fra Club de Regatas Vasco da Gama
Fodboldspillere fra Clube de Regatas do Flamengo
Verdensmestre i fodbold
Personer fra São Paulo
Deltagere ved verdensmesterskabet i fodbold 1994
Gilmar Rinaldi

Gilmar Luís Rinaldi (født 13. januar 1959 i Rio Grande do Sul, Brasilien) er en tidligere brasiliansk fodboldspiller (målmand).

Han spillede for Internacional, São Paulo og Flamengo i hjemlandet samt japanske Cerezo Osaka. Han vandt med alle sine tre brasilianske klubber statsmesterskaber.

Landshold 
Gilmar spillede desuden ti kampe for Brasiliens landshold. Han var med på holdet der vandt guld ved VM i 1994 i USA. Han var dog ikke på banen i turneringen, hvor han var reserve for førstevalget Cláudio Taffarel. Han var også med til at vinde sølv ved OL i 1984 i Los Angeles.

Referencer

Eksterne henvisninger

Fodboldspillere fra Brasilien
Fodboldspillere fra Sport Club Internacional
Fodboldspillere fra São Paulo FC
Fodboldspillere fra Clube de Regatas do Flamengo
Verdensmestre i fodbold
Deltagere ved verdensmesterskabet i fodbold 1994
Otto Sylwan

Otto Sylwan (født 22. august 1864 i Kristianstad, død 15. januar 1954 i Göteborg) var en svensk litteraturhistoriker.

Sylwan blev student i Lund 1881. Han blev dr. phil. i 1892 og samme år docent i litteraturhistorie og æstetik, men forflyttedes 1901 til Göteborg Högskola som professor i samme fag (professor emeritus i 1931). 1914-31 var han rektor for universitet, hvis første 25 år han har skildret i bogen Översikt av Göteborgs högskolas uppkomst och dess utveckling 1891-1916 (1916).

Et af de emner, Sylwan har viet sin største granskning, er pressen, særligt i bøgerne Sveriges periodiska litteratur under frihetstidens förra del (1892), Svenska pressens historia till statsvälvningen 1772 (1896), Den moderna pressen (1906).

Men for øvrigt har han udgivet fortrinlige studier over flere emner af Sveriges litteraturhistorie, blandt andet Svensk litteratur vid 1800-talets midt (1903), J.H. Kellgren (1914), O.P. Sturzen-Becker (1918), Fyrtitalets student (1914).

Særlig interesse har han viet frihedstiden, som også er det tidsrum, han selv har behandlet i den af ham redigerede to binds Svenska Litteraturens historia (1917—19). Men også udlandets litteratur har haft hans interesse, således Walter Scott og hans romaner (1920), og i den sammen med Just Bing udgivne Europas litteraturhistoria från medeltiden till våra dagar (1909—10) skrev han selv 1. del.

Uden for sin rent litteraturhistoriske virksomhed har Sylwan også skrevet om rent æstetiske emner, om svensk metrik, om middelalderlige kirkemalerier, og han har deltaget i universitetets og byens forskellige kunstneriske komiteer, for eksempel til ordning af Göteborgs teaterforhold og mere.

Kilder

Litteratur 

 Studier tillägnade Otto Sylwan på sextioårsdagen den 22 augusti 1924

Litteraturhistorikere fra Sverige
Pressehistorikere fra Sverige
Ansatte ved Göteborgs Universitet
Faglitterære forfattere fra Sverige
Svenskere i 1800-tallet
Svenskere i 1900-tallet
Salmonsens
Svensksprogede forfattere fra Sverige
Adelheid von Pechlin

Adelheid Henriette Louise Caroline baronesse von Pechlin, født komtesse von Eyben (7. marts 1808 – 25. juni 1882 i København) var en dansk-tysk adelsdame.

Hun var datter af Friedrich von Eyben og ægtede 1827 baron Friedrich Christian Ferdinand von Pechlin. Hun overlevede ham og døde i København i 1882 efter at have fungeret som hofmesterinde hos arveprinsesse Caroline 1875-81. De havde ingen børn.

Slægten Eyben
Hofmesterinder fra Danmark
Danskere i 1800-tallet
Komtesser fra Danmark
Adelheid
Nicolaus Otto von Pechlin

Nicolaus Otto rigsfriherre von Pechlin von Löwenbach (1752 – 1807) var en holstensk amtmand, far til Friedrich von Pechlin og Louise Augusta von Zytphen.

Overretsråd. Amtmand i Sønderborg og Nordborg amter samt på øen Ærø 9. februar 1784 - 20. januar 1790. Amtmand i Segeberg Amt 1790-96 samt administrator for grevskabet Rantzau.

Han var gift med Christiane Sophia Pollyxena Henriette født von Löwenstern (død 1795).

Noter

Kilder 
 Reventlow Genealogical Database

Friherrer fra Tyskland
Amtmænd fra Slesvig
Amtmænd fra Holsten
Danskere i 1700-tallet
Danskere i 1800-tallet
Nicolaus Otto
René Thom

René Frédéric Thom (født 2. september 1923 i Montbéliard, død 25. oktober 2002 i Bures-sur-Yvette) var en fransk matematiker. Han blev kendt for sit arbejde inden for topologi, hvorefter han arbejdede med emner inden for singularitetsteori; han blev verdenskendt i det akademiske samfund og generelt hos veluddannede for sit arbejde som grundlægger af katastrofeteori (senere videreudviklet af Erik Christopher Zeeman). Han modtog Fieldsmedaljen i 1958.

Modtagere af Fieldsmedaljen
Matematikere fra Frankrig
Franskmænd i 1900-tallet

Franskmænd i 2000-tallet
Lars Hörmander

Lars Valter Hörmander (24. januar 1931 – 25. november 2012) var en svensk matematiker, der er kendt som den matematiker, der har bidraget mest til den moderne teori om partielle differentialligninger. Han blev tildelt Fieldsmedaljen i 1962 og Wolfprisen i matematik i 1988. Hans Analysis of Linear Partial Differential Operators I–IV bliver betragtet som et standardværk i emnet lineære partielle differentialoperatorer.

Hörmander færdiggjorde sin ph.d. i 1955 ved Lunds Universitet. Hörmander arbejdede derefter ved Stockholms universitet, på Stanford University og ved Institute for Advanced Study i Princeton, New Jersey. Han vendte tilbage til Lunds Universitet som professor fra 1968 til 1996, hvor han gik på pension med titlen professor emeritus.

Eksterne henvisninger 

Matematikere fra Sverige
Modtagere af Fieldsmedaljen
Wolfprismodtagere i matematik
Medlemmer af Kungliga Vetenskapsakademien
Medlemmer af Videnskabernes Selskab
Ansatte ved Lunds Universitet
Jean DeLarge

Jean DeLarge (15. maj 1906 i Liège – 1977) var en belgisk bokser som konkurrerede i 1920'erne. Under OL 1924 i Paris, Frankrig vandt han en guldmedalje i vægtklassen Weltervægt ved at slå Héctor Méndez i finalen.

Eksterne henvisninger 

 

Boksere fra Belgien
Boksere ved sommer-OL 1924
Olympiske mestre fra Belgien
Personer fra Liège
Olympiske boksere
Ohios flag

Ohios flag er en splitstander med tre røde og to hvide striber og en blå trekant ved stangen hvorpå der er placeret en hvidkantet rød skive og hvide stjerner. Flaget blev indført 9. maj 1902 og er det eneste af USA's 50 delstatsflag som ikke har en rektangulær form. Flaget er i størrelsesforholdet 8:13.

Formen på flaget erindrer om kavaleriets flag under Den amerikanske borgerkrig. Flaget er tegnet af John Eisenmann, som ønskede at vise delstatens loyalitet over for unionen i flaget, som han tegnede og patenterede i 1901. Den store blå trekant symboliserer Ohios bakker og dale, mens de røde og hvide striber symboliserer vejene og kanalrene i delstaten. De sytten hvide stjerner på den blå trekant symboliserer at Ohio var den syttende delstat som gik med i unionen. Stjernerne er delt i to grupper. De tretten nærmest stangen repræsenterer USA's oprindelige delstater, mens gruppen af fire stjerner i spidsen af trekanten henviser til de fire som tilkom derefter, inklusive Ohio. Den røde cirkel med hvid kant rundt er et "O", første bogstav i delstatens navn. Samtidig symboliserer dette også en kastanje, en henvisning til delstatens tilnavn: "The Buckeye State". 

Ohios flag er sammen med Nepals flag det eneste ikke rektangulære officielle stats- eller delstatsflag.

Litteratur
 Whitney Smith: The Flag Book of the United States — The Story of the Stars and Stripes and the Flags of the Fifty States, 1970

USA's delstatsflag
Ohio